નવસારીમાં ઈન્ટરનેશનલ કોલ સેન્ટર રેકેટમાં અન્ય ચાર આરોપીના 3 દિવસના રિમાન્ડ મંજૂર થતા પોલીસે હવે એ દિશામાં તપાસ શરૂ કરી છે. અત્યારસુધીમાં આ ઈન્ટરનેશનલ કોલ સેન્ટર રેકેટમાં આ કોલ સેન્ટરોમાં 35થી 40 કરોડ રૂપિયાનું કૌભાંડ આચરવામાં આવ્યું હોવાનો પોલીસ અંદાજ લગાવી રહી છે. જોકે તપાસમાં તે આંકડો હજી પણ ઉંચો જઈ શકે છે. નવસારીમાં ડીવાયએસપી મનિષસિંગે ઈન્ટરનેશનલ કોલ સેન્ટર રેકેટની તપાસ હાથ ધરી છે. એસઓજીની ટીમે સૌ પ્રથમ છાપરા રોડ ઉપર આવેલી ઓમ રેસિડેન્સી (બંગ્લોઝ) સોસાયટીમાં રેડ કરી આ રેકેટ ઝડપી પાડ્યું હતું. તે પછી ડીવાયએસપી મનિષસિંગે આ કેસની તપાસ શરૂ કરી હતી. જેમાં પોલીસે કોઈની પણ શેહશરમ રાખ્યા વિના તાત્કાલિક ધોરણે કાર્યવાહી કરતા સૌ પ્રથમ 8 આરોપી અને તે પછી વધુ 4 આરોપીને ઝડપી લીધા હતા.